b"\n_START_ARTICLE_\nTrine Troelsen\n_START_SECTION_\nKlubhold\n_START_PARAGRAPH_\nTroelsen begyndte med at spille h\xc3\xa5ndbold i Skjern, men skiftede tidligt til Viborg H\xc3\xa5ndboldklub, for hvem hun som ganske ung fik debut i H\xc3\xa5ndboldligaen i 2003. Imidlertid var det med dette holds mange stjernespillere sv\xc3\xa6rt for hende at f\xc3\xa5 tilstr\xc3\xa6kkeligt med spilletid, selv om hun allerede i sin f\xc3\xb8rste s\xc3\xa6son snusede til international h\xc3\xa5ndbold via klubbens kampe i EHF Cuppen. Da SK Aarhus oprustede i 2007 valgte Trine Troelsen at skifte til denne klub, og her fik hun sit store gennembrud. Hun blev snart en af de b\xc3\xa6rende spillere p\xc3\xa5 holdet. Med SK Aarhus' skrantende \xc3\xb8konomi valgte hun dog at skifte til FC Midtjylland ved \xc3\xa5rsskiftet 2009/10, sk\xc3\xb8nt hun i FCM indledningsvis m\xc3\xa5tte spille som amat\xc3\xb8r, da denne klub ogs\xc3\xa5 havde \xc3\xb8konomiske vanskeligheder og ikke havde lov til at skrive kontrakter. _NEWLINE_Da FC Midtjylland fik en bedre \xc3\xb8konomi, blev ogs\xc3\xa5 r\xc3\xa5d til flere gode bagspiller, og der blev mindre spilletid til Troelsen. Hun valgte s\xc3\xa5 i 2014 at skifte til franske Toulon Saint-Cyr Var Handball, hvor hun dog blot var i \xc3\xa9n s\xc3\xa6son, inden hun vendte hjem til den danske ligaklub Silkeborg-Voel KFUM. I 2017 valgte Troelsen at vende tilbage til FC Midtjylland, som nu hed Herning-Ikast H\xc3\xa5ndbold. Her afsluttede hun sin karriere i 2019.\n_START_SECTION_\nLandshold\n_START_PARAGRAPH_\nAllerede i for\xc3\xa5ret 2006 havde hun f\xc3\xa5et sin debut p\xc3\xa5 landsholdet i en kamp mod Rusland, og hun var med i til EM samme \xc3\xa5r. Da der indtraf et generationsskift p\xc3\xa5 landsholdet, hvor blandt andet spillere som Katrine Fruelund, Rikke Skov og Mette Sj\xc3\xb8berg stoppede, stod Troelsen for tur, og hun blev snart en af de sikre spillere i truppen. Ved VM i 2009 blev hun holdets topscorer med 44 m\xc3\xa5l og en vigtig brik p\xc3\xa5 vejen til femtepladsen i turneringen."